b'\n_START_ARTICLE_\nCitypalatset\n_START_PARAGRAPH_\nCitypalatset, tidligere Sydbankshuset, er en bygning i kvarteret Packarhuset ved Hamngatan i det  sentrale Stockholm med adressa Norrmalmstorg 1-3. Bygningskomplekset opptar hele kvartalet og grenser i vest mot Norrlandsgatan og i nord mot Sm\xc3\xa5landsgatan. Her finnes blant annet hovedkontoret til Danske Bank i Sverige.\n_START_SECTION_\nHistorikk\n_START_PARAGRAPH_\nCitypalatset, som da ble kalt Sydbankshuset, ble oppf\xc3\xb8rt av Kreuger & Toll Byggnads AB i \xc3\xa5rene 1930\xe2\x80\x9332 etter arkitekt Ivar Tengboms tegninger med Paul Toll som prosjekt- og byggeleder. Oppdragsgiver var bankmannen og aviseieren Torsten Kreuger. Huset skulle fungere som stockholmsfilial f\xc3\xb6r Sydsvenska banken, og dessuten benyttes som kontor- og forretningsbygg samt hotell, hvor arealet p\xc3\xa5 gateniv\xc3\xa5  ble utleid til  butiker. _NEWLINE_Bygget ble oppf\xc3\xb8rt etter en arkitektkonkurranse hvor Ragnar \xc3\x96stberg, Albin Stark, Cyrillus Johansson og Ivar Tengbom deltok, hvoretter Kreuger ga oppdraget til Albin Stark og Cyrillus Johansson i samarbeid. Forslaget ble ikke realisert da Kreuger krevde at fasaden skulle kles med marmorplater, et materiale som Cyrillus Johansson vegret \xc3\xa5 befatte seg med. Citypalatset ble i stedet oppf\xc3\xb8rt av Ivar Tengbom i en funksjonalistisk byggestil med likedannede vindusrader uten noen innbyrdes gruppering. Den eneste variasjonen var det i de tre \xc3\xb8verste etasjene, som er avtrappet og trukket innover. Fasadematerialet er p\xc3\xa5kostet og best\xc3\xa5r av hvit marmor, rustfrie st\xc3\xa5lplater og glass.  _NEWLINE_I den overbygde g\xc3\xa5rdsplassen hadde Sydsvenska banken sin store bankhall, med en stor utsmykning p\xc3\xa5 den s\xc3\xb8ndre veggen i intarsiamarmor av Ewald Dahlskog. Bygningens kubiske kropp opptar et helt kvartal og grenser med sin vestre side mot Norrlandsgatan. I sin stramme arkitektur minner Citypalatset om en annen av Tengboms bygninger i Stockholm, Esselte-huset p\xc3\xa5 Vasagatan, bygget i 1928-34. Likesom p\xc3\xa5 Esselte-huset ble ogs\xc3\xa5 p\xc3\xa5 Citypalatset reklameskiltene p\xc3\xa5 forsiden en viktig detalj i husets modernistiske arkitektur.'